म्हाचले दा लट्ठा(Map) बड़ा ढेर-मढेरा, त्रैह्डा-फेरा कने लम्मा चौड़ा ऐ। चीन, तिब्बत जम्मू, हरियाणा, टीह्‌री गढ़वाल सब्बो लाके इसते झांबड़ियां पांदे भाशां, रीति-रुआजां, लोकाचारां बगैरा लैणे-देणे दियां सट-बसटियां करदे बझोंदे न। चम्बा, पांगी (चुराह-भद्रवा सहित) भरमौर, कुल्लू किन्नौर, सिरमौर, लाहौल मंडी इसदे सांस्कृतक-सभ्यचारक नजरी ने मूहरले लाके न। भूगोली बजहां करी याणियां उमरी ते ऐह् लाके आप्पू चैं इतड़े कटोयो-पखलोयो रैह जे अपणियां-अपणियां ठाहरी टापुआं-साहीं (Islands) सबनी पासेयां इक बखरा ही जीण सेएदां-बंड़ोदा रिहा। जेकर म्हाचली जीणे दा बरीकिया ने सोच-बचर करिये तांइत्थू भाशा-बोलियां (Dialects), लोक धर्म (Folk Religion) मिथक (Myths), अन्ध विशवास (Dogmas), पुनर्जन्म (Cosmology), लोक विज्ञान (Folk Science), बगैरा ने जुड़े़यो बचार-मान्यकां आप्पू-चे भखलोंदे बझोंदे न। जादिया (Independence) मिलणे-बरतणे, पढ़ने लिखणे, औणे-जाणे बगैरा दे नेकां दुराजे (Doors) खो’ल्ले न। सबनी पासेया मिलण-बरतण बधेया ऐ पर जुग-जुगान्तरां ते बणयों बन्ने-चन्ने बक्त लेई ने इक-मिक होणे न।